خاریجی ایشلر ناظیری مولود چاووش اوغلو اس-400-لرین ناتو سیستمینه اویغونلاشدیریلمایاجاغینی و تام تورکیه‌نین نظارتی آلتیندا اولاجاغینی سؤیله‌ییب.
چاووش اوغلو لتونی-یه سفری زامانی وئردیگی آچیقلامادا "امریکا اس-400-لرین اف-35 اوچون تهلوکه اولدوغونو ادعا ائدیر. بو سیستم تام تورکیه-‌نین نظارتی آلتیندا اولا‌جاق و ناتو سیستم‌لرینه اینتقراسیا اولونمایا‌جاق. امریکانین بو مسئله ایله باغلی ادعا‌لاری دوغرودورسا، اس-400-لرین اف-35-لرین تکنولوژی سینه چاتماسی لازیم‌دیر. بیز امریکایا بیرگه ایش قروپو تکلیف ائتدیک" دئیه بیلدیریب.
"سوریه-ده روسیانین نظارتینده اس-400 هاوا مودافعه سیستم‌لری وار. امریکا قیریجی‌لاری، ایسراییل اف-35-لری بو بؤلگه‌ده اوچماقدا داوام ائدیر. نروژ سرحدینده ده اس-400 سیستم‌لری یئرلشدیریلیب و بورادا نروژ اف-35-لری اوچور "دئیه‌رک چاووش اوغلو امریکانین ادعا‌لاری‌نین حقیقتی عکس ائتدیرمه دیگینی وورغولاییب.
بو قیمتلندیرمنی تکنیکی هئیتین آپارماسی‌نین واجیب‌لیگینی ایفاده ائدن چاووش اوغلو "بیز آمریکا‌لی‌لارا و ناتو-یا تکلیف ائتدیک. بیرگه ایشچی قروپو قورولماسینی ایسته‌دیک. بو قیمتلندیرمنی اؤزلری‌نین آپارماسی، بو قروپون الده ائتدیگی معلومات‌لارینی بیزیمله بؤلوشمه‌سینی ایسته‌دیک و متفیقیمیز امریکانین ادعا‌لارینی دیرلندیرمه‌سینی ایسته‌دیک." ایفاده‌لرینی ایشلدیب.
